Къубэ-Тэбэ щыщхэр токIуэ
2002 — 2003 гъэхэм къалъхуа ныбжьыщIэхэр хэту Бахъсэн районым футболымкIэ зэхьэзэхуэ щекIуэкIащ Къубэ-Тэбэ къуажэм щыщхэу КъуэщIысокъуэ А., КIасэ Ю., Хьэмыкъуэ Хь., Токъан А., Ныбэжь Хъ., Гвинцадзе Д. сымэ я фэеплъу.
Зэхьэзэхуэр къызэригъэпэщащ Бахъсэн муниципальнэ районым и администрацэм. Абы и мурад нэхъыщхьэт щIэблэр хэкупсэу, узыншэу къэгъэхъуныр.
Бахъсэн муниципальнэ районым и пресс-IуэхущIапIэм хъыбар къызэрыдигъэщIамкIэ, зэпеуэм хэтащ щIыналъэм и курыт еджапIэхэм я командибл, цIыхуи 100-м щIигъу къызэщIаубыдэу. Ар дахэу, узыIэпызышэу екIуэкIащ.
Бэнэныгъэ гуащIэм и ужькIэ наIуэ хъуащ Къубэ-Тэбэ къуажэм и ныбжьыщIэхэр псоми зэрефIэкIар. Абыхэм къакIэлъокIуэ Куба къикIахэмрэ Къулъкъужын Ипщэ щыщхэмрэ.
Зэхьэзэхуэм щытекIуахэмрэ къыщыхэжаныкIахэмрэ гуфIэгъуэ щытыкIэм иту щIыхь тхылъхэр, кубокхэр, саугъэтхэр иратащ.
Темыр Дисанэ.
